**Nota informativă**

**la proiectul hotărîrii de Guvern pentru aprobarea proiectului de Lege**

**privind delimitarea proprietăţii publice**

**Proiectul hotărîrii de Guvern pentru aprobarea proiectului de lege privind delimitarea proprietăţii publice a fost elaborat** în temeiul Constituţiei Republicii Moldova (alin. (1), lit.j) a art.72) și altor acte normative ce reglementează procesul de delimitare şi înregistrare a patrimoniului public și anume: Codul civil, Codul funciar, Legea privind descentralizarea administrativă, Legea privind administrarea şi deetatizarea proprietăţii publice, Legea privind administraţia publică locală, Legea cu privire la proprietatea publică a UAT, Legea cadastrului bunurilor imobile, Legea privind reglementarea de stat a regimului proprietăţii funciare, ș.a., și are drept **scop îmbunătăţirea cadrului legislativ în aspectul delimitării proprietăţii publice pe domenii și după apartenență**.

Necesitatea elaborării proiectului de lege rezultă și din faptul, că actuala Lege privind terenurile proprietate publică şi delimitarea lor, nr. 91-XVI  din  05.04.2007, deși reglementează delimitarea terenurilor proprietate publică a statului şi a terenurilor proprietate publică a unităţilor administrativ-teritoriale, reglementează un segment îngust al întregului proces de delimitare a patrimoniului public și nu prevede mecanismul propriu zis. În pofida faptului că, de-jure, există o caracteristică generală a terenurilor din domeniul public şi cel privat al statului, precum şi a terenurilor din domeniul public şi cel privat al unităţilor administrativ-teritoriale, de facto patrimoniul public, în majoritatea cazurilor, nu este înregistrat în Registrul bunurilor imobile în proprietatea statului sau, după caz, în proprietatea unităţilor administrativ-teritoriale respective. Mai mult ca atît, legea nominalizată nu specifică procedura şi etapele procesului de delimitare, ceea ce creează confuzii la inventarierea şi identificarea patrimoniului proprietate publică, precum şi la înregistrarea lui.

În asemenea circumstanţe, având în vedere şi alte deficienţe ale cadrului normativ existent, a devenit necesară revizuirea acestuia, dând curs elaborării şi adoptării unei noi legi **privind delimitarea proprietăţii publice cu specificarea** responsabilităţilor participanţilor la proces, indicînd expres atribuţiile Guvernului, autorităților administrației publice centrale, Agenţiei Relaţii Funciare şi Cadastru, atribuţiile autorităţilor administraţiei publice locale, inclusiv a Adunării Populare a unităţii teritoriale autonome Găgăuzia și raporturile ce apar între ele, ținînd cont de interesul public naţional şi interesul public al comunităţilor locale.

În afară de aceasta, în scopul facilitării procesului de punere în aplicare a prevederilor noii legi privind delimitarea patrimoniului public, proiectul stabilește categoriile bunurilor care se atribuie la domeniul public al statului şi al unităţilor administrativ-teritoriale.

În procesul de elaborare, a fost consultată legislaţia de referinţă, în special privind relaţiile de proprietate, aspectele de delimitare, inventariere, înregistrare şi administrare a patrimoniului public din alte state.

Implementarea prevederilor legii presupune cheltuieli aferentedelimitării şi înregistrării proprietății publice, care vor fi specificate și aprobate anual în Programul de stat de delimitare a terenurilor proprietate publică.

Adoptarea proiectului de lege privind delimitarea proprietății publice va permite revizuirea relaţiilor patrimoniale, gestionarea eficientă a patrimoniului, asigurarea efectuării într-un termen rezonabil a delimitării şi eliminării incertitudinii regimului juridic al proprietăţii de stat şi al proprietăţii UAT, prin atribuirea bunurilor la domeniul public sau privat al statului/ UAT.

Proiectul nu conţine prevederi de reglementare a activităţii de întreprinzător în contextul Legii cu privire la principiile de bază de reglementare a activităţii de întreprinzător nr. 235-XVI din 20.07.2006, astfel decăzând necesitatea examinării de către Grupul de lucru pentru reglementarea activităţii de întreprinzător.

Proiectul este supus dezbaterilor publice, fiind plasat pe pagina web a Ministerului Economiei, [www.mec.gov.md](http://www.mec.gov.md/), la compartimentul Transparenţa/ Anunţuri de proiecte şi consultări publice.

**Viceprim-ministru, Octavian CALMÎC**

**ministru**